ข้อบังคับเจ้าพนักงานจราจรจังหวัดสมุทรปราการ ที่ 8/2550 เรื่อง การห้ามจอดรถและการเดินรถในถนนบางสาย

ข้อบังคับเจ้าพนักงานจราจรจังหวัดสมุทรปราการ
ข้อบังคับเจ้าพนักงานจราจรจังหวัดสมุทรปราการ
ที่ ๘/๒๕๕๐
เรื่อง
การห้ามจอดรถและการเดินรถในถนนบางสาย
 

ด้วยกรมทางหลวงชนบท ได้ดำเนินการก่อสร้างโครงการถนนวงแหวนอุตสาหกรรม
ตามโครงการพระราชดำริแล้วเสร็จ และได้เปิดให้เดินรถ ตั้งแต่วันที่ ๒๐ กรกฎาคม ๒๕๔๙
เป็นต้นมา ทำให้มีรถยนต์เข้ามาใช้เส้นทางเพิ่มขึ้นเป็นจำนวนมาก และปริมาณรถยนต์เหล่านี้มีผลกระทบต่อการจัดการจราจรบนถนนสายหลัก
สายรองที่อยู่ใกล้เคียงถนนวงแหวนซึ่งอาจก่อให้เกิดการจราจรติดขัด และความไม่ปลอดภัยในชีวิต
ทรัพย์สินของประชาชน

ฉะนั้น เพื่อความสะดวกและความปลอดภัยในการจราจร ผู้บังคับการตำรวจภูธรจังหวัดสมุทรปราการ
ในฐานะเจ้าพนักงานจราจรจังหวัดสมุทรปราการ อาศัยอำนาจตามความในมาตรา ๑๓๙
แห่งพระราชบัญญัติจราจรทางบก พ.ศ. ๒๕๒๒ จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดสมุทรปราการ
ว่าด้วยการห้ามจอดรถ และการเดินรถในถนนบางสาย

ข้อ ๒ ห้ามจอดรถทุกชนิดตลอดเวลา ในถนนดังต่อไปนี้
๒.๑ ถนนศรีเขื่อนขันธ์ ตั้งแต่หน้าที่ทำการไปรษณีย์ปากลัด
ถึง หน้าสถานีตำรวจภูธรอำเภอพระประแดง
๒.๒ ถนนเพชรหึงส์ ตั้งแต่แยกถนนศรีเขื่อนขันธ์ ๑ ถึงแยกทรงธรรม
๒.๓ ถนนพระยาพายัพพิริยะกิจ ตั้งแต่แยกพระยาเจ่ง ถึง
แยกหลังป้อมแผลงไฟฟ้า
๒.๔ ถนนพระยาเจ่ง ตั้งแต่แยกพระยาเจ่ง ถึงแยกบ้านดัง

ข้อ ๓ ห้ามจอดรถยนต์ทุกชนิดในถนนสุขสวัสดิ์ ตั้งแต่
สะพานลอยหน้าธนาคารกสิกรไทยสาขาพระประแดง ถึงสะพานลอยหน้าห้างบิ๊กซี สาขาสุขสวัสดิ์
ระหว่างเวลา ๐๕.๐๐ น. ถึง ๐๙.๐๐ น.และเวลา ๑๖.๐๐ น. ถึง ๒๐.๐๐ น.

ข้อ ๔ กำหนดให้รถทุกชนิดเดินรถทางเดียว ในถนนดังต่อไปนี้
๔.๑ ถนนนครเขื่อนขันธ์ กำหนดให้เดินรถทางเดียว ตั้งแต่
แยกท่าหิน ผ่านออกทางเดียว ถึง แยกเพชรหึงส์
๔.๒ ถนนศรีเขื่อนขันธ์ กำหนดให้เดินรถทางเดียว ตั้งแต่
แยกกอไผ่ ผ่านออกทางเดียวถึง แยกท่าหิน
๔.๓ ถนนพระยาพายัพพิริยะกิจ กำหนดให้เดินรถทางเดียว
ตั้งแต่ แยกพระยาเจ่งผ่านออกทางเดียวไปออกถนนนครเขื่อนขันธ์
๔.๔ ถนนเพชรหึงส์ กำหนดให้เดินรถทางเดียว ตั้งแต่
แยกเพชรหึงส์ ผ่านออกทางเดียว ถึง ถนนศรีเขื่อนขันธ์ ๑
๔.๕ ถนนบ้านแซ่ กำหนดให้เดินรถทางเดียว ตั้งแต่ ถนนบ้านแซ่
๑ ไปออกถนนนครเขื่อนขันธ์
๔.๖ ถนนสมิงปราบพยัคฆา (ตรอกไก่) กำหนดให้เดินรถทางเดียว
ตั้งแต่ถนนนครเขื่อนขันธ์ ไปออกถนนบ้านแซ่ ๑

ข้อ ๕ ห้ามรถยนต์บรรทุกตั้งแต่ ๖ ล้อขึ้นไป เดินรถในถนนนครเขื่อนขันธ์ขาเข้า
ตั้งแต่สะพานลอยคลองลัดหลวง ถึง แยกเพชรหึงส์ ตลอดเวลา

ข้อ ๖ ข้อบังคับ ประกาศ และ ระเบียบใดที่ขัด หรือแย้งกับข้อบังคับนี้
ให้ยกเลิก โดยใช้ข้อบังคับนี้แทน

ข้อ ๗[๑]
ข้อบังคับฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒๖ กรกฎาคม พ.ศ. ๒๕๕๐
พลตำรวจตรี
ชยุต ธนทวีรัชต์
เจ้าพนักงานจราจรจังหวัดสมุทรปราการ









วัชศักดิ์/ผู้จัดทำ
๒๑
สิงหาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๙๗ ง/หน้า๕๗/๑๕ สิงหาคม ๒๕๕๐